Diari Oficial de la Generalitat Valenciana


Sumari del DOGV 5679, del 14-01-2008 (2008/110)

ORDE de 28 de desembre de 2007, de la Conselleria d'Indústria, Comerç i Innovació, per la qual es regulen les ajudes en matèria de formació comercial en el marc del Fons Social Europeu per a l'exercici 2008 (Pròrroga del Programa Operatiu Integrat de la Comunitat Valenciana 2000-2006).
----------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5679

Data del DOGV
:   14-01-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/110


Data del document
:   28-12-2007

Organisme emissor
:   Conselleria d'Indústria, Comerç i Innovació

Tipus de document
:   Ordre

Anàlisi jurídica

 Descriptors 

:   * treball femení
    * ajuda pública
    * ajuda a les empreses
    * atur de llarga duració
    * formació professional
    * atur juvenil
    * organització patronal
    * suport econòmic
    * societat sense fins de lucre
    * jove
    * col·legi professional

ORDE de 28 de desembre de 2007, de la Conselleria d'Indústria, Comerç i Innovació, per la qual es regulen les ajudes en matèria de formació comercial en el marc del Fons Social Europeu per a l'exercici 2008 (Pròrroga del Programa Operatiu Integrat de la Comunitat Valenciana 2000-2006). [2008/110]  
La Llei de la Generalitat 8/1986, de 29 de desembre, d'Ordenació del Comerç i Superfícies Comercials, dictada a l'empara de la competència exclusiva en matèria de comerç interior reconeguda per l'article 49.1.35a de l'Estatut d'Autonomia, en l'article 45 establix que la Generalitat, fomentarà el perfeccionament de la formació dels comerciants, els directius i els empleats del sector de distribució de béns i servicis.  
Des de sempre, però amb més entusiasme en el moment actual, amb el repte de l'organització de grans projectes com la Volvo Ocean Race, el pròxim campionat de Fórmula I o la 33a Copa de l'Amèrica que reforçaran la projecció internacional de la Comunitat Valenciana, la Generalitat ha incidit a elevar els nivells de formació dels professionals de les empreses de la Comunitat Valenciana, per a continuar contribuint a la progressiva i harmònica adaptació de l'estructura comercial a les pautes de l'economia avançada que garantisca als consumidors de la Comunitat Valenciana unes empreses comercials capaces de satisfer eficientment les seues demandes. Continuant eixa línia trau esta convocatòria d'ajudes que s'emmarca en la pròrroga del Programa Operatiu Integrat de la Comunitat Valenciana 2000-2006.  
D'altra banda, s'assenyala, en virtut del que establix l'article 7.3 i 7. 4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, que les ajudes que es concedisquen per a la formació contínua o per al foment de l'activitat empresarial de les dones i el seu accés a llocs directius s'acullen al Reglament (CE) núm. 1.998/2006, de la Comissió, de 15 de desembre de 2006, relatiu a l'aplicació dels articles 87 i 88 del Tractat a les ajudes de minimis (DOUE L 379/5, de 28 de desembre de 2006); i que les ajudes que es concedisquen per a la inserció de joves desocupats o per a fomentar l'activitat laboral de les dones desocupades no reunixen tots els requisits de l'apartat 1 de l'article 87 del Tractat constitutiu de la Comunitat Europea, ja que els beneficiaris últims d'estes ajudes no realitzen cap tipus d'activitat econòmica. Per tant, la present convocatòria no cal que siga notificada a la Comissió Europea.  
Per això, i en virtut de les facultats que m'atorguen l'article 28 de la Llei 5/1983, de 30 de desembre, del Consell, i l'article 47 del Text Refós de la Llei d'Hisenda Pública de la Generalitat,  
ORDENE  
Article 1. Objecte i àmbit  
1. L'objecte de la present orde és establir el règim de la concessió d'ajudes en matèria de formació que incidisca en el sector de distribució de béns i servicis, per a les accions que s'indicaran, desenvolupades a la Comunitat Valenciana, d'acord amb les consignacions que a este efecte establisca la Llei de Pressupostos de la Generalitat per a l'exercici 2008.  
2. El règim d'ajudes s'aplicarà tal com es determina en els articles següents.  
Article 2. Accions susceptibles de suport  
1. Les ajudes es destinaran a la realització de les accions formatives que desenvoluparan algunes de les següents matèries, sense perjudici que, amb caràcter excepcional, puguen atendre's cursos d'especialització professional en activitats comercials:  
Direcció, gestió i administració d'empreses:  
- Direcció i administració de l'empresa comercial  
- Gestió de l'empresa comercial  
- Gestió del xicotet comerç especialitzat  
- Gestió i organització de l'empresa familiar en el comerç  
- Gestió i tècniques de franquícies  
- Gerent del xicotet comerç  
- Gestió comptable en el xicotet comerç  
- Gestió de punts de venda  
- Habilitats de negociació en el comerç  
- Joves emprenedors en el comerç  
Comercialització i investigació de mercats:  
- Màrqueting  
- Marxandatge  
- Qualitat aplicada al comerç, atenció al client  
- Les garanties dels productes en el comerç  
- Coneixement del producte  
- Nous hàbits de consum  
- Investigació de mercats  
Tecnologia aplicada al comerç:  
- Informàtica aplicada a la gestió comercial  
- Aplicacions informàtiques avançades de suport a la gestió comercial  
- Innovacions tecnològiques en el sector de la distribució  
- Gestió informatitzada del punt de venda  
- Comerç electrònic  
- Gestió de la informació en el comerç  
Imatge i urbanisme comercial:  
- Organització i gestió d'associacions de comerciants  
- Gerència en centres comercials urbans  
- Els centres comercials oberts  
- Equipaments comercials en l'entorn urbà  
- L'accessibilitat en establiments comercials  
- La seguretat en els espais comercials urbans  
- Imatge de l'establiment comercial. Aparadorisme  
- Publicitat i promoció del punt de venda  
Logística i organització comercial:  
- Logística de la distribució  
- Gestió de compres i magatzems  
- Centrals de compres  
Ecologia i medi ambient en el comerç:  
- Productes ecològics i distribució comercial, envasaments  
- Comerç d'oci en entorns turístics i rurals  
- Comerç i medi ambient  
Idiomes:  
- Anglés comercial  
- Alemany comercial  
- Francés comercial  
I es destinaran a algunes de les accions següents:  
a) Formació contínua: facilitar l'adaptació dels professionals, empresaris i empleats als canvis produïts en el sector de la distribució, amb el cofinançament del 70 per cent del Fons Social Europeu i del 30 per cent la Generalitat.  
b) Inserció de joves: accés al sector de joves desocupats de fins a 30 anys, així com la igualtat d'oportunitats entre homes i dones, amb el cofinançament del 65 per cent del Fons Social Europeu i del 35 per cent la Generalitat.  
c) Fomentar l'activitat empresarial de les dones i el seu accés als llocs de decisió en el sector de la distribució comercial, amb el cofinançament del 75 per cent del Fons Social Europeu i del 25 per cent de la Generalitat.  
d) Fomentar l'activitat laboral de les dones desocupades i el seu accés al sector de la distribució comercial, amb el cofinançament del 75 per cent del Fons Social Europeu i del 25 per cent de la Generalitat.  
2. Les ajudes que s'establixen es materialitzaran en la subvenció de les següents accions formatives:  
a) La duració dels cursos emparats en la present convocatòria s'establirà a partir de mòduls de 25 hores. El cost del mòdul es calcularà aplicant el coeficient de 10 euros hora/alumne fins un màxim de 120 euros per hora.  
Dins de l'horari del curs, es destinarà a formació mediambiental entre 3 i 15 hores, segons la seua duració.  
b) Les entitats sol·licitants podran proposar la realització de cursos de duració superior als mòduls establits, mitjançant la unió d'uns quants mòduls.  
3. Els conceptes subvencionables i els percentatges màxims corresponents seran els següents:  
Despeses de professorat:  
a) Professorat: 65 per cent  
Costos directes:  
b) Material didàctic: 25 per cent  
c) Lloguer de béns immobles: 15 per cent  
d) Lloguer d'equips informàtics i audiovisuals: 15 per cent  
Costos indirectes:  
e) Publicitat: 20 per cent  
f) Direcció i coordinació: 10 per cent  
Despeses de desplaçament, allotjament i manutenció:  
g) Excepcionalment, només en els casos de cursos intensius per a desocupats: 40 per cent  
4. Excepcionalment, per a les accions descrites a continuació, els mòduls i el seu cost, recollits en l'apartat 2 a), i els conceptes i percentatges de l'apartat 3, es podran modificar adaptant-se'n a les especials característiques. Estes excepcions hauran de ser motivades en la resolució de concessió:  
a) Accions que promoguen experiències formatives d'ensenyament a distància i altres que permeten la realització d'activitats formatives de caràcter intensiu per a desocupats.  
b) Accions formatives que, segons el criteri de la Comissió de Suports a la Comercialització, per les pròpies característiques faciliten la no-concurrència dels mòduls establits. En particular, este criteri serà aplicable a la realització de cursos emparats per titulacions pròpies d'universitats valencianes, tipus màster, especialista, expert, etc. que podran incloure experiències acadèmiques o professionals en l'estranger.  
c) Accions d'àmplia repercussió en el sector de la distribució comercial o destinades a millorar la situació laboral de les dones en el comerç.  
5. Excepte en els supòsits previstos en l'apartat 4, la suma dels conceptes del pressupost definitivament proposat per l'entitat, no podrà superar la quantitat resultant d'aplicar els mòduls previstos en l'apartat 2 a).  
6. El màxim per beneficiari de subvenció total serà de 72.000 euros. Excepcionalment, es podrà superar l'esmentat límit per a determinades accions o beneficiaris que tinguen àmplia repercussió en el sector de la distribució comercial, que s'haurà de motivar en la resolució de concessió a proposta de la Comissió de Suports a la Comercialització.  
7. No serà subvencionable l'IVA satisfet per l'adquisició de béns i servicis, excepte en els supòsits de realització d'activitats promogudes per persones o entitats que acrediten documentalment la no-subjecció o l'exempció de l'impost o que l'import de l'esmentat impost forma part del cost de l'activitat subvencionable, i no serà susceptible de recuperació o compensació, i en general qualsevol impost pagat pel beneficiari.   
8. Es podrà subcontractar l'activitat objecte de la subvenció fins al 100 per cent, i en este cas caldrà ajustar-se al que disposa l'article 29 de la Llei 38/2003, de 17 de novembre, General de Subvencions.  
9. Les ajudes previstes en la present orde seran incompatibles amb qualsevol altra destinada a la mateixa actuació subvencionable.  
10. En tot cas, l'import de les presents ajudes no podrà fer que l'import total d'ajudes de minimis que reba l'entitat durant un període de tres exercicis fiscals siga superior al límit de 200.000 euros.  
Article 3. Beneficiaris de les ajudes  
Podran ser beneficiaris d'ajudes les associacions de comerciants, els col·legis professionals, les associacions industrials quan el contingut del curs estiga relacionat amb el coneixement de les característiques del producte a comercialitzar i, en general, les entitats públiques i privades sense ànim de lucre, amb seu a la Comunitat Valenciana.   
Article 4. Presentació de sol·licituds i termini  
1. Les sol·licituds per a l'obtenció de les ajudes regulades per la present orde hauran de dirigir-se a la Direcció General de Comerç i Consum i es presentaran en l'imprés normalitzat, als serveis territorials de Comerç corresponents, o mitjançant qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.  
2. Les sol·licituds hauran d'anar acompanyades dels documents que a continuació s'indiquen:  
a) Documentació acreditativa i identificadora del sol·licitant i del seu representant legal.  
b) Acreditació que el sol·licitant de la subvenció està al corrent en el compliment de les obligacions tributàries i davant la Seguretat Social.  
La presentació de la sol·licitud per part del beneficiari de la subvenció comportarà l'autorització a la conselleria d'Indústria, Comerç i Innovació perquè esta obtinga de forma directa, a través de certificats telemàtics, l'acreditació del compliment d'obligacions tributàries i davant la Seguretat Social, en els termes que preveuen els articles 18 i 19 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions.  
No obstant això, el sol·licitant hi podrà denegar expressament el consentiment, i haurà d'aportar en este cas els certificats que a continuació s'indiquen i que tindran un període de validesa de 6 mesos, comptats des de la data de l'expedició:  
- De l'Agència Estatal d'Administració Tributària, el certificat que acredite que el sol·licitant està al corrent de les seues obligacions tributàries.  
- De la Tresoreria General de la Seguretat Social, el certificat acreditatiu que el sol·licitant està al corrent en el compliment de les seues obligacions amb la Seguretat Social.  
- Dels serveis territorials de la conselleria d'Economia, Hisenda i Ocupació, el certificat acreditatiu que el sol·licitant no té deutes de naturalesa tributària amb la Generalitat.  
c) Memòria explicativa de les característiques de l'acció formativa que es desenvoluparà que, almenys, comprendrà:  
- Programa formatiu, col·lectiu al qual es dirigix, material didàctic, localitat de realització del curs, nombre d'hores lectives i nombre previst d'alumnes.  
- Relació de professorat, amb el seu currículum, que necessàriament haurà de tenir titulació universitària o, alternativament i només per a determinats cursos d'especialització professional, acreditar experiència de com a mínim cinc anys en l'esmentada activitat, a través de les cotitzacions al règim corresponent de la Seguretat Social, així com alta en l'Impost sobre Activitats Econòmiques, en els casos que siga procedent.  
- Pressupost detallat per partides  
d) Dades de domiciliació bancària segons model facilitat a este efecte (fitxa de manteniment de tercers), excepte que s'hagen presentat amb anterioritat davant la conselleria d'Indústria, Comerç i Innovació i no hagen experimentat variació.  
e) Declaració responsable que acredite que el sol·licitant no és deutor de la Generalitat per reintegrament de subvencions.  
f) Declaració responsable de no estar sotmés a les altres prohibicions per a obtenir la condició de beneficiari establides en l'article 13, apartat 2, de la Llei 38/2003, de 17 de novembre, General de Subvencions.  
g) Declaració responsable, si és procedent, de les ajudes de minimis concedides per qualsevol projecte a l'empresa durant els dos últims exercicis fiscals anteriors i durant l'exercici fiscal actual, amb indicació d'import, organisme, data de concessió i règim d'ajudes en què s'empara; o si és el cas, declaració de no haver-ne rebuda cap.  
h) Declaració responsable acreditativa que el sol·licitant no ha sol·licitat ni obtingut cap altra ajuda per a la mateixa actuació.  
3. Quan la sol·licitud no reunisca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb esta orde resulte exigible, es demanarà a l'interessat que en el termini de deu dies esmene la falta o adjunte els documents preceptius, amb indicació que, si no ho fa així, es considerarà que ha desistit de la seua petició.   
4. Els sol·licitants podran executar els projectes una vegada presentada la sol·licitud, sense esperar que la concessió de l'ajuda es produïsca i sense que això prejutge la decisió que finalment s'hi adopte. No obstant això, els cursos acollits a esta possibilitat no podran haver finalitzat amb anterioritat a la data de resolució de concessió de les ajudes.   
5. El termini de presentació de sol·licituds serà de quinze dies naturals comptats de l'endemà de la publicació de la present orde en el Diari Oficial de la Comunitat Valenciana.  
Article 5. Criteris d'avaluació de les sol·licituds  
Per a la concessió de les ajudes es valoraran els criteris següents:   
1) Els factors que garantisquen la qualitat de la formació: fins a 10 punts  
2) La trajectòria de l'entitat sol·licitant en convocatòries anteriors: fins a 10 punts  
3) El programa formatiu proposat: fins a 10 punts  
4) El material didàctic proposat: fins a 10 punts  
5) El nivell del professorat i la seua acreditada experiència professional: fins a 10 punts  
6) Els costos motivats per les característiques específiques que concórreguen en l'acció formativa (intensiva, a distància, d'especialització, de nivell superior, etc.) i l'adequació a necessitats específiques de sectors o col·lectius concrets: fins a 25 punts.  
7) El foment de la participació en el curs d'alumnes de procedència estrangera i del col·lectiu de discapacitats, a fi de contribuir a la seua integració social i laboral: fins a 10 punts.  
8) La cobertura geogràfica: fins a 30 punts  
9) La cobertura sectorial de l'acció formativa: fins a 30 punts  
10) La repercussió en el sector de la distribució comercial: fins a 25 punts  
11) La repercussió per a la millora de la situació laboral de la dona en el comerç: fins a 20 punts  
12) L'accés a les noves tecnologies en el sector de la distribució comercial: fins a 10 punts  
Per a la valoració es desenvoluparan els aspectes esmentats més amunt en la memòria presentada per a cada acció formativa.  
Article 6. Resolució de la concessió d'ajudes  
1. La Direcció General de Comerç i Consum podrà demanar del sol·licitant l'aportació addicional d'altres documents o dades aclaridors que estime necessaris per a resoldre la sol·licitud presentada.  
2. Vista la proposta formulada per la Comissió de Suports a la Comercialització, la consellera d'Indústria, Comerç i Innovació dictarà una resolució de concessió de l'ajuda, que fixarà expressament la quantia i incorporarà, si és el cas, les condicions, obligacions i determinacions accessòries a què haja d'ajustar-se el beneficiari.  
3. Així mateix, podran establir-se terminis parcials perquè el beneficiari execute com a mínim un determinat percentatge del projecte i per a la justificació del compliment d'altres condicions.  
4. El termini màxim per a resoldre les sol·licituds que es formulen per a la concessió de les ajudes, que s'establixen en la present orde, serà d'un mes comptat des de la data de publicació de l'orde per la qual es facen públiques les línies de crèdit i l'import global màxim destinat a la concessió de les ajudes previstes en la present disposició. Transcorregut el termini sense que s'hi haja dictat una resolució, s'entendrà desestimada la sol·licitud de concessió de l'ajuda, en els termes que preveu l'article 44 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.  
5. La resolució es notificarà als interessats en els termes que preveu l'article 58 de la Llei 30/1992, de 26 de novembre de Règim Jurídic de les Administracions Públiques i del Procediment Administratiu Comú. Es facilitarà l'aplicació informàtica SIDEC i les instruccions per a la informació i publicitat dels cursos subvencionats.  
6. Les subvencions concedides seran publicades en el Diari Oficial de la Comunitat Valenciana amb indicació de convocatòria, programa i crèdit pressupostari a què s'imputen, beneficiari, quantitat concedida i finalitat o finalitats de la subvenció.  
7. Les resolucions a què es referixen els paràgrafs anteriors esgoten la via administrativa i contra estes podrà interposar-se recurs de reposició davant de l'òrgan que va dictar l'acte, en el termini d'un mes comptat des de l'endemà de la notificació de la resolució corresponent, o recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la notificació de la resolució corresponent.   
Article 7. Resolució d'incidències  
L'òrgan competent per a la concessió de les ajudes previstes en la present orde resoldrà les incidències que es produïsquen després de la dita concessió. No obstant això, cal assenyalar que, en cap cas, s'acceptaran canvis de localitat ni de matèria en els cursos que es concedisquen.  
Article 8. Control de les accions  
1. La Direcció General de Comerç i Consum realitzarà el control i el seguiment de les accions a través de les comprovacions que considere necessàries.  
2. El beneficiari estarà obligat, quan així ho determine la corresponent resolució de concessió de l'ajuda, a comunicar a la Direcció General de Comerç i Consum l'inici dels cursos, utilitzant l'aplicació informàtica SIDEC, i a desenvolupar la imatge i la publicitat dels cursos.  
3. El beneficiari estarà obligat a sotmetre's a les actuacions de control financer de la Intervenció General de la Generalitat i, si és el cas, dels òrgans competents del Fons Social Europeu, en relació amb les subvencions o ajudes concedides.  
Article 9. Liquidació de les ajudes  
1. La liquidació de les ajudes s'efectuarà una vegada executat el projecte en la totalitat o en les fases previstes, d'acord amb la sol·licitud presentada i en els termes fixats per a la concessió de l'ajuda.  
2. La justificació de l'acció realitzada haurà de presentar-se en el termini d'un mes des de l'acabament, i en tot cas fins al 30 de setembre de 2008, llevat que per circumstàncies concurrents s'establisca un termini distint en la resolució de concessió de l'ajuda.  
3. La justificació de les despeses es presentarà a través de l'aplicació informàtica SIDEC, que s'entregarà en els corresponents serveis territorials de Comerç, acompanyada de:  
a) Factures i la resta de documents justificatius de la despesa efectivament realitzada, que hauran de ser independents per a cada un dels cursos i estar expedits d'acord amb la normativa vigent. En la justificació de les despeses del professorat, hauran de constar, siga quina siga la modalitat de la contractació efectuada, les dades identificatives, les hores impartides i l'import corresponent. També es presentarà la documentació acreditativa del pagament de les despeses (rebuts confirmats en el corresponent assentament comptable, transferències o càrrecs bancaris o qualsevol de les formes acceptades per la normativa i els usos vigents).  
Quan es tracte d'activitats dutes a terme per corporacions locals, serà suficient a estos efectes la presentació dels corresponents certificats de pagament expedits per l'interventor o el secretari de la corporació, en els quals es detallen les actuacions realitzades, confirmades per la subvenció, amb indicació de cada una de les despeses adquirides (amb identificació del perceptor i del document, l'import, la data d'emissió i la data de pagament); a més a més de les dades anteriorment assenyalades per a despeses del professorat.   
Les despeses pròpies de l'entitat organitzadora no podran superar el 10 per cent de l'ajuda.  
b) Relació nominativa dels alumnes, amb fotocòpia del DNI, acompanyada dels documents justificatius de l'objectiu de l'article 2.1 a què pertany cadascun, que a continuació s'indiquen:  
- Formació contínua i foment de l'activitat empresarial de les dones i el seu accés als llocs de decisió en el sector de la distribució comercial: quan es tracte de professionals o empresaris autònoms, document de cotització a la Seguretat Social o autorització a la conselleria d'Indústria, Comerç i Innovació, perquè la Seguretat Social li cedisca la informació corresponent, quan es tracte d'empleats i treballadors per compte d'altri, contracte de treball, nòmina o document de cotització a la Seguretat Social, o l'esmentada autorització a la conselleria.  
- Inserció de joves i foment de l'activitat laboral de dones desocupades: targeta de demanda d'ocupació.   
L'esmentada documentació estarà a la disposició de l'administració a l'inici del curs.   
c) Fulls de control d'assistència.  
d) Memòria de les activitats realitzades (justificativa del compliment de les condicions imposades en la concessió de subvenció), amb indicació dels resultats obtinguts.  
e) En el cas que el beneficiari haja denegat expressament el seu consentiment perquè la conselleria obtinga directament els corresponents certificats telemàtics, acreditació que el beneficiari es troba al corrent en el compliment de les seues obligacions tributàries i amb la Seguretat Social.  
f) Declaració responsable que acredite que el beneficiari no és deutor de la Generalitat per reintegrament de subvencions.   
g) Relació detallada de fons propis que hagen finançat l'activitat subvencionada amb indicació de l'import.  
4. La Direcció General de Comerç i Consum, a la vista de la documentació aportada així com de les dades d'assistència al curs, emetrà certificat de conformitat total o parcial amb els objectius del projecte aprovat, que servirà de base per a la liquidació de la subvenció concedida.  
5. Quan l'import de la despesa subvencionable supere la quantia de 12.000 euros en el supòsit de prestació de servicis per empreses de consultoria o assistència tècnica, el beneficiari haurà d'aportar també justificació d'haver sol·licitat com a mínim tres ofertes de diferents proveïdors, llevat que la despesa s'haguera realitzat amb anterioritat a la publicació de la present orde, o que per les especials característiques de les despeses subvencionables no hi haja al mercat suficient nombre d'entitats que subministren o presten el servici, i justificació de la que s'ha triat quan no recaiga en la proposta econòmica més avantatjosa.  
Article 10. Pagament anticipat de les ajudes  
Podrà anticipar-se el pagament de les ajudes previstes en la present orde, amb anterioritat a la realització del projecte, en un 40 per cent de l'import concedit, després de la presentació prèvia pel beneficiari d'aval bancari per la quantia anticipada, constituït d'acord amb la normativa vigent, als serveis territorials de la conselleria d'Economia, Hisenda i Ocupació.  
Article 11. Obligacions del beneficiari  
1. Les despeses derivades de la realització d'accions formatives subvencionades, d'acord amb el que disposa la present orde, seran objecte de registres comptables independents en la comptabilitat general de l'entitat organitzadora, la qual hi facilitarà l'accés del personal de la Direcció General Comerç i Consum i de la Intervenció General de la Generalitat quan siga requerida per a això.  
2. La publicitat i difusió dels programes haurà de fer-se d'acord amb les normes que en el moment de l'aprovació s'indiquen, i haurà de constar necessàriament el patrocini del Fons Social Europeu i de la conselleria d'Indústria, Comerç i Innovació.  
3. El beneficiari haurà de comunicar, en qualsevol moment de la vigència de l'expedient i en tot cas amb anterioritat a la justificació de l'actuació subvencionada, altres ajudes públiques o privades que haguera obtingut o sol·licitat per al mateix projecte després de la data de presentació de la sol·licitud.  
Article 12. Minoració i resolució de les ajudes  
1. L'alteració d'alguna de les característiques no substancials del projecte aprovat, així com l'incompliment d'alguna de les condicions i terminis establits en la resolució, la no-execució o l'execució inadequada de part de la despesa aprovada, la insuficient justificació d'alguna de les despeses efectivament realitzades podrà donar lloc a la minoració de la subvenció concedida. Així mateix, les dades d'assistència, calculades basant-se en la documentació aportada per l'entitat organitzadora i en les visites d'inspecció que pogueren efectuar-se, quan no hi haja causa justificada, donaran lloc a la minoració de la subvenció inicialment concedida quan la quantitat resultant d'aplicar el mòdul de subvenció corresponent a cada alumne per la quantitat estimada com a assistència mitjana al curs resultara inferior a les despeses efectivament justificades. No obstant això, l'assistència d'alumnes als cursos programats podrà augmentar o disminuir fins un 15 per cent, sense que, per este motiu, es veja modificat l'import de la subvenció.  
2. L'incompliment pel beneficiari de qualsevol dels requisits, les condicions i la resta de circumstàncies que originaren l'atorgament de la subvenció, així com l'incompliment de les obligacions imposades al beneficiari, la variació de la finalitat de l'actuació, la falta de justificació de la realització del projecte o la concessió d'altres ajudes públiques o privades per a la mateixa finalitat, donarà lloc a la incoació, per l'òrgan competent per a la concessió de les ajudes, del corresponent expedient que podrà finalitzar, si és el cas, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament. En la tramitació del procediment es garantirà, en tot cas, el dret de l'interessat a l'audiència.  
DISPOSICIONS ADDICIONALS  
Primera  
1. La concessió de les ajudes previstes en esta orde estarà condicionada a l'existència de crèdit adequat i suficient per a això en els pressupostos de la Generalitat per a l'exercici 2008.   
2. Per complir el que preveu l'article 47.11 del Text Refós de la Llei d'Hisenda Pública i d'acord amb el que establisca la Llei de Pressupostos de la Generalitat per al 2008, mitjançant orde de la conselleria d'Indústria, Comerç i Innovació es faran públiques les línies de crèdit i l'import global màxim destinat a la concessió de les ajudes previstes en la present disposició.   
Segona  
1. En el cas que els documents exigits que han d'acompanyar la sol·licitud de concessió d'ajudes ja estigueren en poder de qualsevol òrgan de l'administració actuant, el sol·licitant podrà acollir-se al que establix l'apartat f) de l'article 35 de la Llei 30/1992, de Règim Jurídic de les Administracions Públiques i del Procediment Administratiu Comú, sempre que s'hi facen constar la data i l'òrgan o dependència on es presentaren o, si és el cas, s'emeteren, i que no hagen transcorregut més de cinc anys des de la finalització del procediment a què corresponguen.   
2. En els supòsits d'impossibilitat material d'obtenir el document, l'òrgan competent podrà demanar-ne al sol·licitant la presentació o, si de cas hi manca, l'acreditació per altres mitjans dels requisits a què es referix el document.  
DISPOSICIONS FINALS  
Primera  
Es faculta el secretari autonòmic d'Indústria, Comerç i Innovació per a dictar les disposicions i adoptar les mesures que considere oportunes per al desplegament i l'aplicació del que disposa la present orde.  
Segona  
La present orde entrarà en vigor l'endemà de la seua publicació en el Diari Oficial de la Comunitat Valenciana.  
València, 28 de desembre de 2007  
La consellera d'Indústria, Comerç i Innovació  
BELÉN JUSTE PICÓN